**Τίτλος προτεινόμενου e-me app\***

**e-me Glossary** βασισμένο στο Quizlet app Διαθέσιμο: https://quizlet.com/

επίσης διαθέσιμο ως μικροεφαρμογή για iOS & Android

**Περιγραφή σεναρίου χρήσης προτεινόμενου e-me app**

**Περιγράψτε στο ακόλουθο πεδίο πώς θα μπορούσε να χρησιμοποιηθεί το προτεινόμενο e-me app (σενάριο χρήσης).**

Ακολουθεί ένα σενάριο χρήσης με βάσει τις λειτουργικότητες του app, όπως αναφέρθηκαν και το οποίο βασίζεται αρκετά σε υπάρχον app που χρησιμοποιώ και χρησιμοποιούν αντιστοίχως αρκετοί εκπαιδευτικοί της ειδικότητάς μου (βλ. τίτλο προτεινόμενου app).

**ΔΙΔΑΚΤΙΚΟ ΠΕΔΙΟ:** Διδασκαλία/ Εκμάθηση αγγλικής γλώσσας

**Βαθμίδα Εκπαίδευσης:** Πρωτοβάθμια (Δημοτικό Σχολείο)- ΣΤ’ τάξη ή Δευτεροβάθμια (Γυμνάσιο- Λύκειο)- για επανάληψη

**Διδακτική Ενότητα:**

Διδασκαλία γραμματικού φαινομένου: διδασκαλία Αορίστου και συγκεκριμένα ανώμαλων ρημάτων για τον Αόριστο.

**Αιτιότητα χρήσης του e-me Glossary για τη συγκεκριμένη διδακτική ενότητα:**

Το e-me Glossary δίνει τη δυνατότητα να γνωρίσουν το γραμματικό φαινόμενο μέσα από την εξάσκηση και των 4 γλωσσικών δεξιοτήτων (Reading, Writing, Speaking, Listening). Σε επίπεδο γραμματικής, να δουν το πώς συντάσσονται τα ανώμαλα ρήματα στον Αόριστο χρόνο και ε επίπεδο λεξιλογίου, να θυμηθούν ή/ και να μάθουν την απόδοση των ρημάτων από την ελληνική στην αγγλική γλώσσα.

**Διδακτικά στάδια αξιοποίησης του e-me Glossary:**

**Α) Προετοιμασία της διδακτικής ενότητας από τον εκπαιδευτικό (εκτός σχολικής αίθουσας, εντός ή εκτός σχολικής μονάδας, εκτός ωρολογίου προγράμματος)**

Σε αυτό το στάδιο χρησιμοποιώ το app ως αποθετήριο μαθησιακού υλικού (content) και ως εργαλείο δημιουργίας περιεχομένου.

Από το σταθερό υπολογιστή κάνω login και μπαίνω στο Home του app. Εφόσον πρόκειται για app που προσφέρεται στην e-me το ενεργοποιώ απλά μέσα από το e-me store.

Εφόσον βιάζομαι ή θέλω να πάρω ιδέες αξιοποίησης από άλλους εκπαιδευτικούς στη μηχανή αναζήτησης του app ψάχνω για ορατά διδακτικά σετ με αυτό το γραμματικό φαινόμενο, που έχουν δημιουργήσει άλλοι εκπαιδευτικοί κι εφόσον βρω κάποιο σετ που μου αρέσει το κρατώ στα αγαπημένα μου ως σελιδοδείκτη ή το αντιγράφω και το εισάγω στα δικά μου διδακτικά σετ, όπου μπορώ να το τροποποιήσω όπως θέλω. Θα ήταν χρήσιμο το e-me Glossary να το προσφέρει αυτό.

Διαφορετικά, δημιουργώ εξ’ αρχής το δικό μου διδακτικό σετ. Επιλέγω, δηλ. το εικονίδιο Create για να δημιουργήσω ένα σετ μελέτης ανώμαλων ρημάτων. Εισάγω ένα όνομα για να αναγνωρίζω εύκολα το διδακτικό σετ και ενσωματώνω μια εικόνα που οπτικά σχηματοποιεί τη διδακτική ενότητα ώστε εύκολα να το βρίσκω. Μπορώ να δημιουργήσω ολόκληρο διδακτικό σετ ανώμαλων ρημάτων, να το χωρίσω σε κομμάτια ή να δημιουργήσω ένα μέρος του για να το διδάξω τα ανώμαλα ρήματα τμηματικά. Δηλ. ο τρόπος χρήσης του app εξαρτάται από τις διδακτικές μου προθέσεις. Εφόσον, θέλω οι μαθητές να εξασκήσουν και λεξιλόγιο εισάγω μια εικόνα ενδεικτική της πράξης του ρήματος ή στην περίπτωση που θέλω να μάθουν την ακριβή αντιστοίχηση της λέξης στα ελληνικά αποδίδω την ερμηνεία του αγγλικού ρήματος στα ελληνικά. Εναλλακτικά μπορώ για μαθητές μεγαλύτερου διδακτικού επιπέδου γλωσσομάθειας να αποδώσω τον αγγλικό όρο/ ρήμα περιγραφικά στην αγγλική γλώσσα παραλείποντας την ενσωμάτωση της εικόνας. Ενσωματώνω ηχητική απόδοση του όρου τόσο για την ενεργητική φωνή και για την απόδοση του ρήματος ως τύπο Αορίστου.

Στη συνέχεια, προσθέτω το διδακτικό σετ σε Φάκελο που έχω δημιουργήσει με τίτλο Grammar ή Tenses και επίσης προσθέτω το σετ στην Τάξη που με ενδιαφέρει να το διδάξω. Θα μπορούσε το e-me Glossary να μου δίνει τη δυνατότητα να αποθηκεύσω τα διδακτικά μου Glossary set στους Φακέλους μου (Files) ή και να μπορώ να τα χρησιμοποιήσω και στα αρχεία της Κυψέλης (Hives’ Files).

Εφόσον έχω δημιουργήσει ήδη (για προηγούμενη τάξη μου/ σχολείο) το υλικό παραλείπω όλο αυτό το διδακτικό στάδιο καθώς το διδακτικό σετ μελέτης των ανώμαλων ρημάτων υπάρχει ήδη.

**Β) Παρουσίαση κι εξάσκηση της διδακτικής ενότητας (ενώπιον μαθητών μέσα στη σχολική αίθουσα)**

Σε αυτό το στάδιο χρησιμοποιώ το app σε όλα τα διδακτικά στάδια εντός σχολικής τάξης. Συγκεκριμένα, με τη χρήση προτζέκτορα προβάλλονται οι καρτέλες λεξιλογίου, που διδάχθηκαν στο προηγούμενο μάθημα και μελέτησαν οι μαθητές στο σπίτι συνδεόμενοι με τους λογαριασμούς τους στο Quizlet, ώστε με τη χρήση εργαλείων μελέτης/ εκμάθησης (Learn, Write, Spell) και εξάσκησης (Test, Game) να γίνει αποτίμηση του βαθμού κατανόησης και εμπέδωσης της προηγούμενης ενότητας από τους μαθητές. Επιπλέον, μπορούν να χρησιμοποιηθούν τα εργαλεία εξάσκησης (Test) για να αποτυπωθεί η πρόοδος κάθε μαθητή ξεχωριστά ή συνολικά μιας ομάδας.

Σε αυτό το στάδιο μπορώ να κάνω συνδυαστική χρήση του e-me Glossary με το e-me content, το app που ήδη υπάρχει στην e-me. Δηλαδή, θα μπορούσα να χρησιμοποιήσω, στο προηγούμενο στάδιο, το e-me Glossary για να δημιουργήσω καρτέλες λεξιλογίου/ ορολογίας και να τις αποστείλω στους μαθητές/τριες της Κυψέλης για μελέτη/ εκμάθηση στο σπίτι και αντί να χρησιμοποιήσω εργαλεία εξάσκησης του e-me Glossary (όπως αυτά που παρέχει το Quizlet) να δημιουργήσω με το e-me content ασκήσεις τις οποίες θα αποστείλω στον Τοίχο της Κυψέλης για να κάνουν εξάσκηση οι μαθητές από το σπίτι.

Στη συνέχεια και κατά τη διάρκεια του μαθήματος ανοίγω ένα σετ με τις καρτέλες λεξιλογίου της νέας ενότητας για να τις παρουσιάσω σε όλη την τάξη. Το προβάλλω στο διαδραστικό πίνακα ή μέσω προτζέκτορα στο συμβατικό πίνακα. Χρησιμοποιώ το εργαλείο Flashcards ή Diagrams ή Εννοιολογικού χάρτη που προσφέρει το e-me Glossary, αναλόγως σε τι θέλω να εστιάσω όσον αφορά την παρουσίαση της πληροφορίας και διασύνδεση με την ενότητα που διδάσκω.

Σε αυτά δηλαδή τα στάδια το e-me Glossary αποτελεί ένα διαμεσολαβητικό εργαλείο διάχυσης της πληροφορίας στην τάξη συμπληρωματικό ή αντικαθιστώντας πλήρως τα συμβατικά μέσα (πίνακας, τετράδια) που χρησιμοποιεί ο εκπαιδευτικός.

**Γ) Αποστολή διδακτικού υλικού (εκτός σχολικής αίθουσας, εκτός ωρολογίου προγράμματος)**

Με την ολοκλήρωση των παραπάνω δύο σταδίων ο εκπαιδευτικός αποστέλλει στην ομάδα της Κυψέλης το θεματικό σετ μελέτης που δημιούργησε στο στάδιο 1 και παρουσίασε στους μαθητές στο στάδιο 2 επισυνάπτοντας στον Τοίχο ενδεχομένως και ένα κουίζ εξάσκησης που δημιούργησε με το e-me content. Προκειμένου να μην ξεχάσουν οι μαθητές να μελετήσουν ένα θεματικό σετ θα μπορούσε το e-me Glossary να επιτρέπει κατά το διαμοιρασμό του στους μαθητές να συνδέεται και με το app Calendar (Ημερολόγιο) ώστε να αναγράφεται τι έχουν να μελετήσουν οι μαθητές και να αποστέλλεται αυτόματα ως ειδοποίηση/ υπενθύμιση μέσα στην εβδομάδα. Αυτό θα μπορούσε να παρέχεται ως δυνατότητα τόσο για τον εκπαιδευτικό, δηλ. στο επίπεδο Κυψέλης που ο ίδιος έχει δημιουργήσει να αποστέλλει μέσω του Calendar υπενθύμιση ή ο μαθητής προκειμένου να αυτό- οργανώσει τον τρόπο μελέτης του.

**Δ) Εξάσκηση μαθητών (εντός σχολικής αίθουσας και εντός ωρολογίου προγράμματος)**

Οι μαθητές συνδέονται με την e-me, μεταβαίνουν στη Κυψέλη, ανοίγουν τα study sets που έστειλε ο εκπαιδευτικός, διαβάζουν και κάνουν το κουίζ ενδεχομένως, γράφουν απορίες στον τοίχο, στέλνουν μηνύματα στους συμμαθητές τους.

**Ε) Ανατροφοδότηση εκπαιδευτικού (εκτός σχολικής αίθουσας, εκτός ωρολογίου προγράμματος, ενδεχομένως εκτός σχολικής μονάδας)**

Με την αξιοποίηση των δεδομένων καταγραφής προόδου που θα μπορούσε να προσφέρει το e-me Glossary θα μπορούσε ο εκπαιδευτικός και ο μαθητής να γνωρίζουν τι έχουν μάθει, που παρατηρούνται ελλείψεις και αδυναμίες και να επαναλαμβάνουν τη μελέτη ενός θεματικού σετ για αυτό- βελτίωση. Επιπλέον, θα μπορούσε το app να χρησιμοποιηθεί και ως διαγνωστικό εργαλείο πριν την εκπόνηση ενός τεστ. Επιπλέον, το app θα μπορούσε να χρησιμοποιηθεί ως εργαλείο διάγνωσης του γλωσσικού επιπέδου των μαθητών μιας τάξης για εντοπισμό πρότερης γνώσης, για τον εντοπισμό μαθησιακών δυσκολιών που θα οδηγούσε στη συνέχεια στοπ να δημιουργηθούν σετ μελέτης (study sets) σε επίπεδο διαφοροποιημένης διδασκαλίας. Δηλ. σε πρακτικό επίπεδο θα μπορούσε ο εκπαιδευτικός που διδάσκει ένα γλωσσικό επίπεδο να έχει δημιουργήσει ένα σετ με θεματικές καρτέλες σε ένα διδακτικό πεδίο και στη συνέχεια να προσαρμόζει αυτό το σετ δημιουργώντας νέα σετ στο πλαίσιο διαφοροποιημένης διδασκαλίας.

Με εκτίμηση,

Αγγελική Πολίτη (εκπ/κός κλ. ΠΕ06 Αγγλικής)